ཕྱུག་པོའི་རྟ་ཕོ་རྟ་རེད།མེད་པོའི་ར་མ་རྟ་རེད།རྩོམ་ཡིག་གང་ཞིག་ཡིན་རུང་དེ་རྩོམ་པ་པོའི་ངོས་ཐད་ནས་བཤད་ན་དེ་ནི་ཁོང་གི་རྣམ་ཤེས་ཀྱི་རྒྱུན་བསྲིང་བ་དང་ཁ་སྐོང་བའི་བརྒྱུད་རིམ་ལས་བྱུང་བའི་ཚོར་འདུའི་ངལ་རྩོལ་གྱི་ཐོན་འབྲས་ཤིག་ཡིན་པས།དེར་བརྗོད་བྱ་རྗོད་བྱེད་ཀྱི་དབྱེ་བ་མེད་པར་ཚང་མར་རིན་ཐང་ངེས་ཅན་རེ་ལྡན་པ་ཡིན།དེས་ན་སྤྱི་ཚོགས་གླེང་བརྗོད་ཀྱི་རྩོམ་པ་པོའམ།དེང་རབས་སྙན་ངག་གི་རྩོམ་པ་པོ།ཡང་ན་གནའ་རྩོམ་དང་བརྩམས་སྒྲུང་བརྩམས་ཆོས་ཀྱི་རྩོམ་པ་པོ་སོགས་སུ་ཞིག་ཡིན་རུང་རང་ཉིད་ཀྱི་རྩོམ་ཡིག་ལ་ཚིག་དོན་ཡོངས་ཀྱི་ཚེ་སྲོག་ཞུགས་ཡོད་པའི་འདུ་ཤེས་ཀྱིས་རང་རྩོམ་ལ་མཐོང་ཆེན་དང་གཞན་རྩོམ་ལ་བརྩི་བཀུར་བྱེད་པ་གལ་ཆེ།དེ་བཞིན་དུ་རྩོམ་ཡིག་སྤེལ་ཀྱང་རུང་ལ།སྐད་ཆ་བཤད་ཀྱང་ཆོགམདོར་ན་རང་ཉིད་ཀྱི་བཤད་པ་དེར་རང་ཉིད་ཀྱིས་འགན་ཁུར་ཐུབ་དགོས་ལ།སྤྱི་ཚོགས་དང་མི་སྒེར་གང་རུང་གིས་རྩད་ཆོད་དང་དོགས་འདྲི་ཅི་ཞིག་བགྱིས་ཀྱང་དེ་ལ་དེར་བསྟུར་གྱིས་དྲིས་ལན་དང་བདག་དབང་ཐུབ་པ་བྱེད་དགོས།དེ་བཞིན་དུ་གཞན་རྩོམ་གྱིས་ལུང་དྲངས་བར་ཁུངས་གསལ་བོར་འགོད་དགོས་ལ།རང་རྩོམ་གྱི་བདག་དབང་གང་འདྲ་ཡིན་པའི་སྐོར་གྱི་གསལ་བཤད་དམ་རྩོམ་པ་པོའི་མཚན་འགོད་དགོས།དེ་མིན་རྩོམ་ཡིག་ལ་རྩོམ་ཡོན་ལེན་པ་དེ་གལ་ཆེ་ལ་དེའི་ཚད་གཞི་ནི་ད་སྐབས་རྒྱལ་ཁབ་རིམ་པའི་དུས་དེབ་དང་ཚགས་པར་ནང་ལྟར་བྱ་ཆོག་ལ།གླུ་ཚིག་རེ་ཡིན་ན་ཆེས་ཆུང་རུང་།ཤོ་ལོ་ཀ་རེར་དམངས་སྒོར་༢༥ཡིས་བརྩིས་པའི་ཤོ་ལོ་ཀ་བཞི་ཅན་ཀྱི་གླུ་ཚིག་གཅིག་ལ་སྒོར་བརྒྱ་ཡིན་ཆོག་ཅིང་།ཤོ་ལོ་ཀ་དེ་ལས་ཉུང་བ་ཡིན་ནའང་གང་ལྟར་གླུ་ཚིག་ཅིག་ཏུ་གྲུབ་པ་ནས་དམངས་སྒོར་བརྒྱ་ནི་ཆེས་མ་མཐའི་རྩོམ་ཡོན་ཡིན་པའི་གཏན་འཁེལ་བྱས་པ་ཡིན།ཡིན་ནའང་།རྩོམ་ཡོན་ལེན་པ་དེ་ནི་རིག་གནས་དང་དུས་ཚོད་ལ་བརྩི་མཐོང་བྱས་པའི་ཀུན་སྤྱོད་བཟང་པོ་ཞིག་ཡིན་གྱི་རིག་གནས་རིན་གྱིས་འཇལ་བའི་བྱ་སྤྱོད་ཅིག་ལ་བརྩིས་ཏེ་རྩོམ་ཡོན་ལེན་མཁན་ཚོར་མཐོང་ཆུང་བྱེད་པ་དང་རྩོམ་ཡོན་གྱི་ཆེད་དུ་འགལ་ཟླ་བ་སོགས་ནི་དུས་དང་མཐུན་པའི་བྱ་སྤྱོད་མིན་པ་ཀུན་གྱིས་ངེས་དགོས་པའི་གནས་ཡིན་པ་སོགས་སོ།།